**Програма „Да съхраним ЗАЕДНО Старинен Пловдив“**

**за финансиране на инициативи по консервацията и реставрацията**

**на фасади и художествени елементи на сгради,**

**находящи се на територията на АИР „Старинен Пловдив“**

**Вносител: Здравко Димитров – Кмет на община Пловдив**

Съгласно чл. 26, ал. 3 и ал. 4 от Закона за нормативните актове, в законоустановения срок от 30 дни, Община Пловдив, чрез настоящото публикуване за обществена консултация, предоставя възможност на заинтересованите лица да направят своите предложения и становища по проекта на *Програма „Да съхраним ЗАЕДНО Старинен Пловдив“* на e-mail адрес: ………………….. или в деловодството на Община Пловдив, пл. „Стефан Стамболов**“** № 1.

**МОТИВИ**

**I.Обосновка за конкретната необходимост от приемане на подзаконовия нормативен акт:**

Настоящият проект на подзаконов нормативен акт е обоснован от процеса на работа по казуси, свързани с обществените отношения и факта, че на територията на АИР „Старинен Пловдив няма действащ нормативен документ, който да регламентира начина и условията за финансиране на проекти за консервация и реставрация на фасади и художествени елементи на сгради на територията на резервата.

**II. Причини, които налагат приемането на Програма „Да съхраним ЗАЕДНО Старинен Пловдив“**

1. **Принцип на необходимост:** Предлаганата програма е съобразена с необходимостта от синхронизирането ѝ с действащото законодателство и Регламентите на Европейския съюз, както и обществени нагласи относно необходимостта от унифициране на процедурите и дейностите по опазване и закрила на недвижимите културни ценности, което ще допринесе за стимулиране на поддържането на автентичния вид на Архитектурно-историческия резерват „Старинен Пловдив“ и ще създаде по-голяма прозрачност при вземането на решения и постигане на необходимата правна сигурност.
2. **Принцип на обоснованост:** Приемането на Програмата се обосновава със създаване на най-подходящи условия за стимулиране на активността на гражданите и стопански организации с цел съхраняване на недвижимото културно наследство, образната и материалната автентичност на Старинния град.
3. **Принципите на предвидимост и откритост** са спазени – проектът с мотивите и предварителната оценка на въздействието са публикувани на официалния сайт на Община Пловдив за становища и предложения от заинтересованите лица.
4. **Принцип на съгласуваност:** чрез сайта на Община Пловдив проектът с мотивите и предварителна оценка на въздействието публично са предоставени на заинтересованите лица, като в предложението до Общински съвет – Пловдив ще бъдат взети предвид направените предложения и дадените становища в резултат на проведените обществени консултации. Същите ще бъдат оповестени от вносителя преди приемането на акта от Общински съвет – Пловдив.
5. **Принципите на субсидиарност, пропорционалност и стабилност:**

– приемането на Програма „Да съхраним ЗАЕДНО Старинен Пловдив“ е в съответствие с нормативните актове от по-висока степен.

**III. Целта** за приемането на настоящата Програма е да бъдат въведени ясни правила и ред за начина и условията за финансиране на проекти за консервация и реставрация на фасади и художествени елементи на сгради на територията на Архитектурно-исторически резерват „Старинен Пловдив“, при спазване на точни процедури.

**IV. Финансови средства, необходими за прилагането на Програмата**

За прилагане на Програмата средствата, свързани с финансирането на проекти за консервация и реставрация на фасади и художествени елементи на сгради на територията на Архитектурно-исторически резерват „Старинен Пловдив“, се осигуряват ежегодно от бюджета на Община Пловдив и се превеждат по сметка на второстепенния разпоредител с бюджетни средства ОИ „Старинен Пловдив“.

**V. Очаквани резултати:** Осъществяване на по-ефективна, устойчива и отворена към гражданите политика при съхраняване на недвижимото културно наследство, образната и материалната автентичност на Старинния град, в синхрон с българското и европейското законодателство и осигуряване на максимална прозрачност и публичност при вземането на решения, касаещи гражданите на Пловдив.

**VI. Анализ за съответствие с правото на Европейския съюз:** Предлаганата програма е в съответствие с нормативните актове от по-висока степен и с тези на европейското законодателство.

В изпълнение на изискванията на ЗНА е извършена предварителна оценка на въздействието на проекта на подзаконовия нормативен акт.

Проектът на Програма „Да съхраним ЗАЕДНО Старинен Пловдив“ и предварителна оценка на въздействието ѝ, са публикуван на официалната страница на Община Пловдив на 12.01.2022 г. При постъпване, в рамките на законовия 30-дневен срок за обществени консултации, на становищата по проекта на Програмата, същите ще бъдат оповестени от вносителя преди приемането на акта от Общински съвет – Пловдив.

**ПРОЕКТ ЗА РЕШЕНИЕ:**

**І.** Приема Програма „Да съхраним ЗАЕДНО Старинен Пловдив“.

**II.** Възлага на Кмета на Община Пловдив да предприеме необходимите действия по изпълнение на настоящото решение.

**Правни основания:** чл.21, ал. 1, т. 23 и ал.2 от ЗМСМА, във връзка с чл. 18, ал.2, т.3 от ЗЗРК и чл.15, ал.1 от ЗНА и при спазване изискванията на чл.19, чл.20, чл. 26 и чл. 28 от ЗНА и на чл. 75-79 от АПК.

**Фактически основания:** Осъществяване на ефективна, устойчива и отворена към гражданите политика в синхрон с българското и европейското законодателство при съхраняване на недвижимото културно наследство, образната и материалната автентичност на Старинния град.

Приложения:

* Приложение № 1 - Програма „Да съхраним ЗАЕДНО Старинен Пловдив“;
* Приложение №2 – Предварителна оценка на въздействието.

**ЗДРАВКО ДИМИТРОВ**

*Кмет на община Пловдив*